**Хайретдинова Флюра Мусиевна**

**Учитель башкирского языка и литературы**

**МБОУ «Кадетская школа №2»**

**г.Салават Республики Башкортостан**

**Тыуған ерем-Башҡортостан.**

 (әҙәби сара)

**Маҡсат**:

2) Уҡыусыларҙың ижади һәләттәрен үҫтереү;

3) Туған телгә, илгә ҡарата һөйөү тәрбиәләү.

4) Уҡыусыларҙың белемдәрен барлау.

**Йыһазландырыу:** компьютер, презентация, проектор.

**Сара барышы:**

**1-се алып барыусы.**

Башҡортостан - ҡурай иле,   
Башҡортостан - Урал ере,   
Башҡортостан - ҡумыҙ теле,   
Башҡортостан - ҡымыҙ сере.

**2-се алып барыусы.**

(1-се слайд) «Донъяла төрлө илдәр бар. Бер ил - үҙенең тауҙары, икенсеһе - далалары, өсөнсөһө - һыуҙары, дүртенсеһе урмандары менән дан тота.

Урал... Был исемде әйтеү менән, күҙ алдына әкиәт батшаһының алтын һарайына оҡшаған бейек ҡаялар, иге-сиге булмаған урмандар, таштан ташҡа һикереп аҡҡан шишмәләр, сәскәле болондар, киң баҫыуҙар, таҫма-таҫма юлдар, береһенән-береһе матурыраҡ ҡалалар килеп баҫа. Урал... Ниндәй генә хазина юҡ уның йөрәгендә! Алтын һәм баҡыр, тимер һәм аҫыл таштар, нефть һәм күмер...  
 Урал... Йөрөп аяҡ талыр, ҡарап ҡараш етмәҫ сикһеҙ яландар һәм туғайҙар, йырҙарҙа йырланған Ағиҙел, Ашҡаҙар, Һаҡмар... Шуларҙың бөтәһе лә беҙҙең тыуған Башҡортостаныбыҙ - беҙҙең Ватаныбыҙ бит»,- тип язған Башҡортотстандың халыҡ шағиры Мостай Кәрим.



**3-сө алып барыусы.**

Башҡортостан, ысынлап та, бик бай ил! Нимә генә юҡ беҙҙең республикала! Һәр бер үләне, һәр бер ҡайыны, тауы, йылға-күле – мөғжизә. Юҡҡа ғына башҡорт балына, «Урал батыр» эпосына,  Шүлгәнташ мәмерйәһенә,  Янғантауға, Салауат Юлаев һәйкәленә,  ҡурайға, Красноусол минераль сығанаҡтарына «Башҡортостандың ете мөғжизәһе» тигән статус бирелмәне бит. Бөгөн ошо мөғжизәләр тураһында белемебеҙҙе яңыртайыҡ, нығытайыҡ.

**4-се алып барыусы.**

(2-се слайд) Башҡорт балы - донъяла өс алтын миҙалы булған берҙән-бер бал төрө. Тәүге алтын миҙал -1900 йылда Парижда  уҙғарылған Бөтә донъя йәрминкәһендә, икенсеһе - 1961 йылда Эрфрутта Халыҡ-ара күргәҙмәлә, өсөнсөһө 1971 йылда Мәскәүҙә Умартасыларҙың халыҡ-ара конгресында бирелә.



**Йүкә балы.**

Олатай кәрәҙ ҡырҡты ла,

Аша, тип, өҫтәлгә

Кәрәҙле бал ултыртты.

Бына һиңә йүкә балы,

Бер ҡабып ҡара әле!

Беҙҙең яҡтың йүкәләре

Йәмле генә түгел икән,

Тәмле лә икән әле.

(Г.Ғәлиева)

**5-се алып барыусы.**

(3-сө слайд) «Урал батыр» эпосы - башҡорт халҡының  бөйөк ҡомартҡыһы, ата-бабаларыбыҙ быуындан-быуынға тапшырған бай хазина - ауыҙ-тел ижадының һоҡланғыс өлгөһө. Ул үҙенең боронғолоғо, күләме, йөкмәткеһе һәм әһәмиәте яғынан донъяла билдәле башҡа ошо жанр әҫәрҙәре менән бер кимәлдә тора. Эпоста халҡыбыҙ асылы, тарихы, мәҙәниәте, ғөрөф-ғәҙәттәре, йәшәү мәғәнәһе, изгелек һәм яуызлыҡ, яҡшы менән яман, тыуым, үлем һәм үлемһеҙлек кеүек мәңгелек төшөнсәләр үҙенсәлекле итеп сағылдырылған.



**Әүлиәләр иле.**

Башҡортостан – әүлиәләр иле,

Аҫыл заттар иле, нур иле,

Мәңгелектән килеп, мәңгелеккә

Олғашыусы моңло йыр иле.

Был ерҙәргә тәүләп аяҡ баҫҡан

Йәнбирҙе лә менән Йәнбикә.

Ғүмер иткән улар, донъя көткән

Һунарҙарға йөрөп кейеккә.

Заманалар башланалыр бында

Тәүтормоштан, алыҫ тәү мәлдән,

Йәнбирҙе лә менән Йәнбикәнән,

Урал батыр менән Шүлгәндән.

Ошо ерҙе изге Урал батыр

Беҙгә төйәк итеп ҡалдырған,

Йәншишмәнең тере һыуын, бөркөп,

Ырыҫ ямғырҙары яуҙырған.

Бында тыуған беҙҙең тәү динебеҙ,

Рухыбыҙға терәк – Тәңребеҙ.

Бында тыуған беҙҙең тәү телебеҙ,

Телебеҙҙә – яҡты көнөбөҙ.

(Рәшит Шәкүр)

**6-сы алып барыусы.**

(4-се слайд) Шүлгәнташ мәмерйәһе - Башҡортостандың  Бөрйән районында,  Ағиҙел йылғаһының уң яҡ ярында, Шүлгәнташ ҡурсаулығы биләмәһендә урынлашҡан. Ул  Көньяҡ Уралдағы бурташ, гипс, доломит кеүек тау тоҡомдарынан торған  мәмерйәләрҙең  иң ҙурҙарының, иң матурҙарының береһе, тәүтормош сәнғәте ҡомартҡыһы.

Мәмерйә палеолит дәүерендә йәшәгән тәүтормош кешеһенең петроглифтар (таштағы һүрәттәр) аша билдәле. 1965 йылда Шүлгәнташ тәбиғәт ҡомартҡыһы итеп иғлан ителә.



**Шүлгән**Затлы һарайҙарың ары торһон  
Һин барында, Шүлгән!  
Бөйөк һының көҙгөләрҙән түгел,  
Ҡарай төпһөҙ күлдән,  
Үҙ күлеңдән, Шүлгән!  
Дөрләгәндәр уттар мәмерйәлә,  
Һалынған тамғалар.  
Ҡалмаған көл, йәшәй рәссам йәне:  
Тамғалар һаман бар,  
Мәңгелек тамғалар!  
Бик бородан килгән ул сәләмде  
Белербеҙ беҙ ҡасан?..  
Аңларбыҙ ҙа таң ҡалырбыҙ төҫлө,  
Асылғандай асман.  
(Й.Ильясова)

**7-се алып барыусы.**

(5-се слайд) Янғантау - Башҡортостан Республикаһының  Салауат районында  урынлашҡан тау. [1965 йылда](https://ba.wikipedia.org/wiki/1965_%D0%B9%D1%8B%D0%BB" \o "1965 йыл)н тәбиғәт ҡомартҡыһы. Тау битләүенән һыу парҙары менән туйынған эҫе һауа сығып ята.

Шифахананың төп дауалау факторы -тәрән Ер аҫтынан сыҡҡан пар һәм составында әүҙем микроэлементтар, органик һәм гумус матдәләр, спиртлы сумала булған газ. Ул тәнде ял да иттерә һәм бер үк ваҡытта уның туҡымаһында матдәләр алмашыныу процесын көсәйтә, ҡандың реологик үҙенсәлеген яҡшырта, липид һәм аҡһым. Шифахананың төп дауалау факторы - тәрән Ер аҫтынан сыҡҡан пар һәм составында әүҙем микроэлементтар, органик һәм гумус матдәләр, спиртлы сумала булған газ. Ул тәнде ял да иттерә һәм бер үк ваҡытта уның туҡымаһында матдәләр алмашыныу процесын көсәйтә, ҡандың реологик үҙенсәлеген яҡшырта, липид һәм аҡһым алмашыныуын нормалләштерә. алмашыныуын нормалләштерә.



**Янғантауға мәҙхиә.**  
Хозур ерҙәр күптер был донъяла,  
Тик Янғантау бер ул, бер генә,  
Йәннәт ләззәттәрең ары торһон,  
Йән дауаһы табыр был ерҙә.  
Мең сырхауға шифа Ҡорғаҙағы  
Һыуһындарҙы бермә ҡандырыр,  
Һаташтырыр һары һандуғасы,  
Ҡауыштырыр сихри таңдары.  
Китһәң әгәр, иҫтәреңә төшөр  
Дәрт уятыр янар ҡуҙҙары,  
Аҙаштырыр әле ҡайындары,  
Һаташтырыр әле ҡыҙҙары.  
Етемһерәр йөрәк Янғантауһыҙ,  
Йүрүҙәңдең моңло йырыһыҙ,  
Һаташтырыр әле ҡайындары,  
Һағындырыр әле йылыһы...  
(Ҡ.Аралбай)

**8-се алып барыусы.**

(6-сы слайд) Салауат Юлаев һәйкәле  1967 йылдың 17 ноябрендә  Өфө ҡалаһының көньяғында  Ағиҙел йылғаһы  буйындағы текә ярға ҡуйыла. Ҙурлығы буйынса  Европала  уға тиңләшеүсе һыбайлы һәйкәле юҡ. Ҡуйылған урыны ла бик уңышлы һайланған. Скульптор- Сосланбәк Тавасиев, архитектор - Ғәйнетдинов Исмәғил Ғәли улы.

Был скульптура Рәсәйҙә иң ҙур ат статуяһы. Һәйкәлдең бейеклеге 9,8 метр, ауырлығы - 40 тонна.

Салауат Юлаев һәйкәле - башҡорт халҡының  һәм  Башҡортостан халыҡтарының берҙәмлек символын кәүҙәләндерә. Был һәйкәл Башҡортостандың визит карточкаһы, шулай уҡ һәйкәлдең һүрәте Башҡортостан Республикаһы гербында үҙәк элемент булып тора.



**Салауат батыр.**  
Эй, Салауат, һай, Салауат!  
Башҡортомдоң дан улы.  
Азат булһын халҡым тиеп  
Кискән ул ут, даръяны.  
Уҡ-ҡылысы ғына түгел,  
Ҡорал булған йыр-һүҙе.  
Сәсән телле Салауатты  
Күтәргән халҡым үҙе.  
Егет кенә сағында уҡ  
Булған илдең терәге.  
Һөргөндә лә халҡым тиеп  
Типкән уның йөрәге.  
(Н.Сәлимов)

**9-сы алып барыусы.**

(7-се слайд) Красноусол минераль һыу сығанаҡтары – Башҡортостандың  Ғафури районы Красноусол (1965 йылдан) ҡасабаһында урынлашҡан гидрологик тәбиғәт ҡомартҡыһы.

Красноусол минераль сығанаҡтары – уның шифалы үҙенсәлектәре тураһында беҙҙең республикала ғына түгел, унан алыҫта ла яҡшы беләләр. «Красноусольск» санаторийында һаулыҡтарын нығытырға теләүселәр йылдан-йыл арта бара.



**10-сы алып барыусы.**

(8-се слайд) Ҡурай – борон-борондан башҡорт халҡының тоғро юлдашы, моңдашы булған. Йыйындарҙа ла, яуҙа ла ҡурай уны оҙатып йөрөгән. Башҡорт батыры уға ҡушылып йырлаған, моңланған, уйланған. Ҡурай менән ул тыуған ерен данлаған.  Сәсәндәребеҙ ҡурай аша халҡында башҡортлоҡ тәрбиәләгән.

Ҡурай ата-бабаларыбыҙҙың моң-зарын, шатлыҡ-ҡыуанысын, ғөмүмән, башҡорт халҡының данлы ла, аяныслы ла яҙмышын, тарихын беҙҙең көндәргә тиклем түкмәй-сәсмәй алып килеп еткереүсе, быуындан-быуынға тапшырыусы изге мираҫ, аманат ул. Бына ни өсөн беҙҙең республикабыҙ гербында ла, флагында ла таҡыя башлы ҡурай һүрәте бар.



**«Уйна, ҡурай».**

Уйна, ҡурай, ата-бабаларҙың

Йән мираҫы – гимн Уралды.

Ирек даулап яҡты көнөң өсөн

Башҡорт башы күпме туралды!

Уйна, ҡурай, күпме тырыштылар

Өнөң тығып ҡына тыйырға!

Эй, илаһым, мөмкинме һуң инде

Халыҡ моңон тыйып ҡуйырға?!

Уйна, ҡурай! Нисә йылдар буйы

Елдәр генә һиндә һыҙғырҙы,

Һинең моңдо бер ишетер өсөн,

Әрней- әрней минең йөрәк илдән

Бер ҡурайсы эҙләп ҡыҙырҙы.

Ҡурайсыһыҙ ҡалған ҡурайлыҡҡа

Аҙмы баҡты бойоҡ күҙҙәрем.

Кипкән ҡурай кеүек үҙем киптем

Таба алмай әмәл, һүҙ-кәрем.

Уйна, ҡурай, данлап башҡорт илен

Илаһи моң түгә күңелдәр.

Үҫеп килгән йәштәр бик тиҙ генә

Өнөн тыҡтырырлыҡ түгелдәр!

Уйна, ҡурай!!!

(Зөбәржәт Йәнбирҙина)

**11-се алып барыусы**

(9-сы слайд)



**МӘҢГЕ БАЛҠЫ, БАШҠОРТОСТАН**  
Моңдарымдың моңо һиңә,  
Башҡортостан - төйәгем һин.  
Һиндә тыуып, һиндә үҫтем,  
Берҙән-берем, йөрәгем һин.  
Һулап туймаҫ - һауаларың,  
Йомарт ерең - иҫ китмәле!  
Байлығыңды һанар өсөн  
Белеп торам һүҙ етмәҫен.  
Баҫыуҙарың, диңгеҙ төҫлө,  
Иҫкән елгә тулҡын һирпә.  
Башын эйгән башаҡтарҙа  
Бөртөк-бөртөк йәшәү тиртә.  
Хазинаға, Башҡортостан,  
Һәр тарафың һинең тулы.  
Ҡабынғанһың уралымдың  
Күкрәгендә йондоҙ булып.  
Уйымда һин, ҡанымда һин,  
Башҡортостан - ғәзиз әсәм.  
Киң ватандан ҡеүәт алып,  
Мәңге балҡы, мәңге йәшә!  
Башҡортостан - ғәзиз әсәм.  
(Р.Йәнбәк)

**12-се алып барыусы**

Бөгөн беҙ Башҡортостаныбыҙға, уның гүзәл, бай тәбиғәтенә дан йырланыҡ.Тыуған илебеҙҙең һәр урыны-мөғжизә. Киләсәктә илебеҙҙе һаҡлап, ҡәҙерен белеп йәшәйек!